Kõrge tunnustuse heliloojana ja ühiskonnategelasena saavutas Artur Kapi poeg Eugen Kapp (26.05.1908-29.10.1996), kes lõpetas 1931. aastal Tallinna Konservatooriumi Artur Kapi kompositsiooniklassi. Oli sõjajärgse Tallinna Konservatooriumi rektor ja Heliloojate Liidu esimees. Eugen Kapi loomingu silmapaistvama osa moodustavad balletid "Kalevipoeg" ja "Kullaketrajad", ooper "Tasuleegid", lasteooper "Talvemuinasjutt", noortemuusikal "Rukkilillesuvi", kolm sümfooniat, mitmed avamängud, süidid, hulgaliselt instrumentaal- ja kammermuusikat, laste-, soolo- ja koorilaule ning filmi- ja näidendimuusikat.